Imatran kihlakunnanviraston
syyttäjäosasto
Johtava kihlakunnansyyttäjä
Heikki Pohjalainen
Tainionkoskentie 70
55120 Imatra
puh 010 36 23490
fax  010 36 23497

Oikeusministeriö
PL 25
00023 Valtioneuvosto
28.4.2005

Asia: lausunto syyttäjälaitoksen rakenne- ja resurssityöryhmän välimietinnöstä

Viite: lausuntopyyntö 2.3.2005 5/66/2004

Työryhmä on ottanut tavoitteekseen syyttäjäyksiköiden koon kasvattamisen ja syyttäjäyksiköiden lukumäärän vähentämisen. Argumentaatio seuraa tätä tavoitteen asetantaa. 

Esitetyt muutokset helpottavat Valtakunnansyyttäjänviraston johtamistoimintoja.  

Esitettyjen muutoksen oletetaan vapauttavan resursseja substanssitoimintaan (s. 11).  Olettamaa sopii epäillä. Pienten yksiköiden  johtaminen ei sido mainittavasti resursseja. Asia on todennettavissa laskemalla diariointijärjestelmästä pienten yksiköiden johtavien kihlakunnansyyttäjien juttumäärät verrattuna yksikön muihin syyttäjiin. Jos johtavat syyttävät muita vähemmän, sopii epäillä tämän johtuvan johtamistoimintojen viemästä kapasiteetista. Näin tuskin kuitenkaan tilasto kertoo. Seuraavaksi voidaan epäillä, että johtavat kihlakunnansyyttäjän ottavat muita helpompia juttuja. Näin tuskin kuitenkaan on. Pienen yksikön johtaminen on pitkälti esimerkillä johtamista, jolloin päällikön on kannettava vastuu vaikeimmista jutuista. Yksikkökoon kasvattaminen tulee johtamaan pikemminkin johtamistoimintojen osuuden lisääntymiseen syyttäjälaitoksen kokonaissuorituskapasiteetista. Todellista operatiivisen kapasiteetin lisäystä on saatavissa vain lisähenkilöstöä rekrytoimalla. Syyttäjälaitoksen ongelma on aliresurssointi, jota ei voida millään organisaatiomuutoksin korjata.

Tilastollisesti ei ole voitu todentaa, että pienet yksiköt olisivat epätaloudellisempia kuin suuret (työryhmä s. 10). 

Tarvetta erikoistumiseen on pidetty yhtenä argumenttina muutoksen puolesta. Erikoistumisella on oma rajansa, kyllästymispisteensä. Syytteitä ajetaan yleisissä alioikeuksissa. Avainsyyttäjäjärjestelmä kertoo tämän hetkisen erikoistumiskaavion. Laveampaan erikoistumiseen tällä hetkellä voi suhtautua pidättyvästi. Tulevaisuuden erikoistumistarpeista emme tiedä. Erikoistuminen on hoidettavissa verkostoitumisella kuten nytkin. Organisaatiouudistuksen argumenttina erikoistuminen on keveä. 

Nykyinen hajautetun organisaation ainoaksi hyväksi puoleksi on (s. 17) todettu hyvä alueellinen kattavuus. Hajautetulla organisaatiolla on sitoutettu pieniksi yksiköiksi väheksyttyjen piirien päälliköitä henkilökohtaiseen vastuuseen rikosvastuun toteuttamiseksi yksiköissään. Nykyistä suurempaan työpanokseen organisaatiouudistus tuskin motivoi.     

Havaitsen sivulta 20, että Imatran kihlakunnan viraston syyttäjäyksikkö on haavoittuvainen ja epätarkoituksenmukainen toimimaan itsenäisenä yksikkönä. Tilastoista en ole havainnut tätä viisautta. Valtiontalouden tarkastusvirasto ei myöskään ollut havainnut tämän suuntaista. Väitteillä nakerretaan työmotivaatiota. 

Kun muutoksia tehdään, olisi muutos järkevintä toteuttaa samalla tavoiteltuun päämäärään asti. Näin ollen kannatettavampi vaihtoehto on siirtyä  kerralla 18 paikalliseen syyttäjäyksikön organisaatioon kuin vaihtoehtona oleva 30 yksikön malli.  			

Heikki Pohjalainen
johtava kihlakunnansyyttäjä, nimismies